आबादारिफोरा आबाद मावाब्ला आदार, मैगं-थायगं मोनजानाय नङा । हादराव रांखान्थिखौ गोख्रों खालामनांगौबा आबादारिखौ गुरुथ’ होनांगोन। बावैसो सान सिगां मिरु सोरखारा आबादजों लोबबा थानाय मोनथाम बिलखौ आजावनानै लाना बेखौ आयेननि महर होनायनि राहाजों गिदिर कर्प’रेट हानजाखौसो आबादारिनि खाफाल मोनदा बादिसो फसंबाय। बुंनांगोन दि हादरनि रांखान्थिनि गाज्रि हालोदाव आबादारिफोरखौ हेफाजाब होनायनि सायाव गोबांसा रोंगौथि गोनां सुबुङा सुबुरुन होदोंमोन। माखासे रांखान्थिगिरि सुबुङा बुंदोंमोन दि आबाद खोन्दोखौ गोख्रै दावगा होनाय आरो सरासनस्रा सुबुंफोरनि बायनाय गोहोखौ बांहोयाब्ला माब्लाबाबो रांखान्थिनि गोग्लैसोनायखौ जानगार खालामनो हाया । बे बेलायाव हादरगिरिया मोनथामबो बिलखौ गनायनायनि उनाव गोबां रायजोयाव सोमावसारदों आबादारिफोरा। खायसे आबादारि आफादफोरा आयदाखौ लानानै जौसिन बिजिरसालियाव थांनोबो लाहार-फाहार खालामनाय नुनो मोन्दों। पान्जाब, हरियाना,उत्तर प्रदेश, बिहार,कर्नाटक, केरेला बायदि रायजोआव रोजा-रोजा आबादारिफोरा राजा लामायाव ओंखार बोदों। खायसेया सान्दोंदि बि सोमावसारनाया हादरनाङै जानो हागौ। खुंथायाव थानाय सोरखारा बे सोमावसारनायखौ होबथानो हायाबो जानो हायोदि बे आबादारिफोरनि सोमावसारनाया गोख्रोंनिख्रुइ गोख्रों जानो हागौ। जाय रायजोफोराव आबादारि समाजनि गोख्रों बि रायजोफोराव मिरु सोरखारा आयेन पास खालामनाय आबादनि सोमोन्दो गोनां आयेनखौ मावफुंनायनि बेलायाव गोब्राब जानो हागौ। जि रायजोयाव हेंथा दोलोनि सोरखार दं बि रायजोफोराव बे आयेनखौ जर-जलुम आबाद आयेनखौ मावफुंनाया गोरलै नङा। बे बेलायाव बिजेपि दोलोआ खुंनाय हारियाना, उत्तर प्रदेश, मध्य प्रदेश, कर्नाटक बादि रायजोनि आबादारि आफादफोरा बे आयेनखौ हेंथा खालामदों। गाहाइ मन्थ्रि नरेन्द्र मदिया बे आयेनखौ जेसेबां जारिमिनारी बुङा मानो, गाहाय थाखोनि आबादारि आफादफोरा बिनि सानजाथाव बिथिंफोरखौ गोबां खौरां बिजोंफोराव फोरमायनानै होनाय नुदों । लकडाउननि समाव गोबां आबादारिफोरा गावसोरनि फसलफोरखौ फाननो हायैनि फेसेवनो गोनां जादों। लानथ्रियै होनाय लकडाउन होनायनि जाहोनाव गिलु-बालु बेकार जेंनाया बांनो हमनो नागिरनायनि उलथायै मिरु सोरखारआ रायजोयारि खोन्दोनि उद्यग- फसंथानफोरखौ मोनसेनि उनाव मोनसे गावयारि खोन्दोनि आखायाव हगारनो सानदों। नाथायबा बे समाव रायजोयारि खोन्दोफोरखौ आरो गोख्रोंसिन खालामनो गोनां दंमोन। सोरखारा गोनांथार मुवा-बेसाद फारिलायनिफ्राय माइरं, दालि, आटा, थावगुबै बायदि मुवा- बेसादनि मुंखौ दाननाय, आबादारिनि मावनानै मोननाय फसलफोरनि हाथाय सालायनायनि बिबानखौ गेजेरजागिरि फालांगिरिफोरनो होनायबादि खामानिफोरखौ मावनो मदि सोरखारखौ सोर बोसोन होखो ? साननांगौ बाथ्रा जादों ।